**Periodisk emnerapport**

**LIT4403 Bokhistorie og tekstkritikk**

**Høsten 2011**

**1**

Dette emnet har blitt tilbudt seks ganger før; høsten 2011 gikk det for syvende gang. Pensum ble opprinnelig utarbeidet av undertegnede, men har senere blitt noe tilpasset den enkelte undervisningsansvarliges interesser. Hele fem forskjellige lærere har gjennom årene stått for undervisningen (undertegnede: tre). Denne gangen ble pensum revidert mer radikalt, slik at pensum og undervisning ble organisert rundt færre *foci*. Som lærer opplevde jeg dette som en klar forbedring.

Undervisningen ble lagt opp omtrent som før, dvs. som en form for vekselbruk: kateterundervisning, gruppearbeid, studentpresentasjoner av kvalifiseringsoppgaver, quiz, plenumssamtale/diskusjon og gjesteforelesning (Bjarne Buset, Gyldendal, om e-bok-publisering). Ukentlige samlinger over 14 uker; i alt tolv samlinger. Et besøk på Nasjonalbiblioteket ble avlyst pga sykdom på NB.

Seminarrommet hadde verken PC eller prosjektor. Noen savnet opplagt muligheten til å bruke PowerPoint.

Eksamen ble gjennomført som tre-dagers hjemmeeksamen. Læreren angrer på at han ikke ga mer krevende oppgaver, dvs. oppgaver som ville ha skilt bedre mellom gode og mindre gode besvarelser. Læreren kunne ideelt sett også ha tenkt seg en ”amerikansk” mulighet til å premiere ivrig og intelligent deltakelse i seminaret. Altfor mange uteble for mange ganger på samlingene. Ingen student var til stede hver gang. Én student var til stede elleve av tolv ganger. Og i den andre enden: Én student møtte frem fire av tolv ganger. For læreren var dette nedslående. Han følte seg litt mislykket.

**2**

Emnebeskrivelsen er OK, synes læreren (som har formulert den). Ingen har kommentert den spesielt, bortsett fra at de to studentene (av tolv) som fylte ut evalueringsskjemaet (ved en inkurie utsendt så sent som 20.12.11), begge mener at den fyller sin funksjon.

**3**

Antall studenter: tolv. Alle som møtte frem ved semesterstart, fullførte.

Karakterfordeling: Tre fikk B, åtte fikk C og én fikk D.

Åtte av studentene kom fra Studieretning for litteraturformidling. For dem er emnet obligatorisk. De fire som ikke kom fra litteraturformidling, fordelte seg på nordisk litteratur (én), allmenn litteraturvitenskap (to) og medievitenskap (én).

Lærerens inntrykk: Studentene fra Studieretning for litteraturformidling oppfattet muligens emnet som obligatorisk *in malam partem*.

Studentevalueringen (to av tolv mulige svar) har liten informasjonsverdi.

Læreren vurderer det slik at emnet har alle muligheter til å fungere godt. Tidligere har da også flere studenter valgt å skrive sin masteroppgave på basis av det de lærte i LIT4403.

**4**

Endring siden forrige runde: større pensumrevisjon (se ovf.).

**5**

Forbedringspotensial: Usikkert. Læreren lover å tenke seg godt om før neste runde (H2013).

19. jan. 2012

Jon Haarberg